Nafarroako Parlamentuko Mahaiak, 2021eko apirilaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marisa De Simón Caballero andreak aurkeztutako galdera, sozietateen, ondarearen eta oinordetzen gaineko zergak igotzeko erreforma fiskalari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko apirilaren 19an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballero foru parlamentariak, Erregelamenduan ezarritakoaren babesean, gaurkotasun handiko honako galdera hau aurkezten du, Nafarroako Gobernuak Osoko Bilkuran ahoz erantzun dezan:

Espainiako Gobernuko Ogasuneko ministro María Jesús Monterok adituen batzorde bat sortzea onetsi zuen iragan astelehenean –apirilaren 12an–, sistema XXI. mendeko erronkei egokitzeko erreforma fiskal baterako proposamen bat taxutu dezan.

Batzordearen proposamenak lehentasuna eman behar die sozietateen, ondarearen eta oinordetzen zergak igotzeari, ingurumen-fiskalitate bat garatu bidenabar.

Batzordeak hamar hilabeteko epea dauka bere txostena aurkezteko, baina ministroak adierazi duenez, Gobernuak beharrezkotzat jotzen dituen neurriak aurreratzen ahalko ditu heldu den urteko aurrekontu orokorrak onesten direnean.

Sozietateen edo ondarearen gaineko zergak igotzeari lehentasuna ematen zaio, hain zuzen ere, zerga horien bidezko diru-bilketaren eta PFEZetik eta BEZetik heldu denaren arteko desoreka kezkagarria, egiturazkoa eta gero eta handiagoa delako.

Nafarroan, desoreka hori estatuan gertatzen denaren oso antzekoa da.

Azken 20 urteotan zerga ezberdinen diru-bilketak bilakaera larria izan du Nafarroan, desoreka gogorra sortzeraino, lan-errenten kalterako eta enpresa-etekinen mesede oso handirako.

PFEZaren diru-bilketa igaro da 2000n diru-sarrera publiko guztien % 29,7 izatetik 2020an % 42,4 izatera. Sozietateen gaineko zergaren diru-bilketa, berriz, 2000n guztizkoaren % 13,4 izatetik igaro da 2020an bakarrik % 7,2 izatera.

Hogei urte horietan, PFEZagatiko diru-bilketa 2000ko 629,6 milioietatik 2020ko 1.527,8 milioietara igo da. Alabaina, Sozietateen gaineko Zergaren diru-bilketa, ez igo ez ezik, are jaitsi ere egin zen, 2000ko 285 milioietatik 2020ko 260,3 milioietara.

Diru-bilketa fiskalari PFEZaren bidetik eginiko ekarpenaren (gehiena, lan errentak) eta Sozietateen gaineko Zergaren bidetik (enpresa-etekinak) egindakoaren arteko desoreka gero eta handiagoa, bere horretantxe, bidegabekeria fiskal ageri-agerikoa da.

Horregatik guztiagatik, hauxe jakin nahi dugu:

– Espainiako Gobernuak iragarri ostean sozietateen, ondarearen eta oinordetzen gaineko zergak igotzeko erreforma fiskal baterako proposamen bat taxutuko duela, Nafarroako Gobernuak beste horrenbeste eginen du?

Iruñean, 2021eko apirilaren 14an

Foru parlamentaria: Marisa de Simón Caballero